  Наталья Тетерина 26-тӥ толсуре «Удмурт Кенеш» мер огазеяськонлэн исполкомезлэн пумиськонэз ортчиз. Ужрад улсын 2018-тӥ арлы йылпумъянъёс лэсьтӥзы но вуоно арлы чаклам ужрадъёс сярысь вераськизы. Со сярысь ивортодэтъя «Удмуртия» агентстволы огазеяськонлэн тӧроез Татьяна Ишматова вераз. Солэн кылъёсызъя, ортчись ар ужрадъёсын туж узыр вал. Тросэз соос ортчизы ёросъёсын: Кузебай Гердлы сӥзем ужрадмы, Ашальчи Окилы сӥзем ужрадмы, собере удмуртъёслэн нырысетӥ съездзы бере 100 ар тырмонлы конференция Елабугаын ортчиз. Нырысьсэ асьмеос юнматӥм таяз кошкись аре Удмурт кыллэсь нуналзэ, со но пусйымон ужрад вал Татьяна Ишматова, «Удмурт Кенеш» огазеяськонлэн тӧроез2019-тӥ ар но пуштросо луыны кулэ, лыдъя огазеяськонлэн тӧроез. Выль ар Журналистикая Эрик Батуев нимо йӧскалык премизэ сётонысен кутскоз. Ӵапак 2019-тӥ арын 50 арес Эрик Батуевлы тырмысал. Соин, премия сяна, асьмеос вордӥськем нуналэзлы кыӵе ке ужрад ортчытом. Дэри ёросысь ёзчиосмы озьы ик веразы, солэсь юбилейзэ пусйыны дасясько шуыса Татьяна Ишматова, «Удмурт Кенеш» огазеяськонлэн тӧроезКайта озьы ик котырес лыдпуссэ пиослэн «Ингур» капеллазы пусъе. Валерий Митрофановен кивалтоно коллективлы 30 ар тырмоз. Соин валче Устолыкъя элькун нылпи школа Удмурт кун филармониын сӥё-дано ужрад ортчытыны чакла. Эшшо одӥгез пусйымон лыдпус – со крезьгурчилэн Геннадий Корепанов-Камскийлэн вордскем дырысеныз 90 ар тырмон. Сое пусъён ласянь элькун кивалтэт пуктэт юнматӥз. Юбилейлэсь палэнэ «Удмурт Кенеш» но уз кыльы. Валтӥсь ужпумъёсты ас вылаз огазеяськонлэн Дэбес ёросысь ёзэтэз басьтоз, шуиз Татьяна Ишматова. Озьы ик 2019-тӥ арын лулчеберетъя «Аксион» дворецын удмурт телерадиовещанилы сӥзем концерт ортчоз. Туэ «Мынам Удмуртие» радио 15 ар ужамзэ пусйиз. Юбилейёс сяна, вуоно арын «Удмурт Кенеш» сямлы пӧрмем ужрадъёс бордын но тыршоз. Вуоно арын асьмеос одно ик азьланьтом Кузебай Гердлы но Ашальчи Окилы сӥзем ужрадъёсмес. Кузебай Гердлы лыдӟонъёс ортчозы тулыспал толэзе Кузебай Герд нимо гимназиын, дасяськон кутскемын ни. <…> Ашальчи Окия пока вераны уг быгатӥськы, кытын ортчоз, малы ке шуоно ёросъёсын кенешиськом, кин дась луоз басьтӥськыны. Оштолэзе одно ик радъямын луозы «Ашальчи лыдӟонъёс» ужрадмы Татьяна Ишматова, «Удмурт Кенеш» огазеяськонлэн тӧроез«Бадӟым удмурт диктант» акция матэктӥсь арын эшшо но паськыталоз, оскытӥз «Удмурт Кенешлэн» тӧроез. Али ужрад сярысь иворез Удмуртилэсь палэнын улӥсь удмуртъёс пӧлын вӧлмыто ни. Туэ юнматэм Удмурт кыллэсь дунневыл нуналзэ пусъён ласянь но малпаськоно, шуэ Татьяна Ишматова. Дасяськыны кулэ тунсыко ортчытыны Удмурт кыллэсь нуналзэ. Со пӧртэм ужрадъёсын мед ортчоз. Дырмы вань бере, кыӵе ке но шумпоттӥсь выль амалъёс шедьтыны мед быгатом Татьяна Ишматова, «Удмурт Кенеш» огазеяськонлэн тӧроезСо сяна, тулыспалэ элькунмы Россиын улӥсь финн-угор калыкъёслэсь президиумзэс пумиталоз. Та дыре ужрадлэн программаез бордын уж нуиське. Вуоно арын нимысьтыз саклык Удмуртилэсь палэнын улӥсь удмуртъёслы висъяськоз. Удмуртъёслэн тросэн улон интыосазы удмурт лулчеберетъя арняос ортчозы. Озьы ик ар кутсконын тодмо луоз, кытчы «Удмурт Кенешлэн» делегациез потаны быгатоз. Тодэ вайытом, «Удмурт Кенешлэн» исполкомезлэн люкаськоназ Эрик Батуев нимо премилэн лауреатъёсыз тодмо луизы. Тегъёс: Лулчеберет Ижкар Удмуртия УдмуртКенеш удмуртъёс Мерлык ТатьянаИшматова  